त्रिभुवन आर्मी फाइनलमा
विदेशी टोली अफ्रिकन रुटस एसोसिएसन क्यामरुनमाथि संघर्षपूर्ण जित निकाल्दै त्रिभुवन आर्मी क्लब सहिद स्मृति फुटबल प्रतियोगिताको फाइनल पुगेको छ ।
मकवानपुर — विदेशी टोली अफ्रिकन रुटस एसोसिएसन क्यामरुनमाथि संघर्षपूर्ण जित निकाल्दै त्रिभुवन आर्मी क्लब सहिद स्मृति फुटबल प्रतियोगिताको फाइनल पुगेको छ ।हेटौंडामा जारी तेस्रो संस्करण प्रतियोगिताको दोस्रो सेमिफाइनल आर्मीले १–० ले जितेको हो । आर्मीले शनिबार हुने फाइनलमा डिफेन्डिङ च्याम्पियन आयोजक मकवानपुर–११ सँग प्रतिस्पर्धा गर्नेछ ।हेटौंडा–१० स्थित वनविज्ञान मैदानमा आर्मीलाई फाइनलमा पुर्‍याउन एकमात्र निर्णायक गोल आशिष शाक्यले गरे । उनले ६८ औं मिनेटमा गोल गरेका थिए । कप्तान टेकबहादुर बुढाथोकीले बक्सभित्र दिएको पासमा आशिषले उत्कृष्ट फिनिसिङ गरेका थिए । टेकबहादुर म्यान अफ द म्याच हुँदै १० हजार रुपैयाँ पाउन सफल भए । खेलभर आर्मीमाथि क्यामरुनी टोलीले दबाब कायम गरे पनि गोल गर्न सकेन । आर्मीका प्रशिक्षक नवीन न्यौपानेले आफ्नो रणनीतिअनुसार खेल्दा जित सम्भव भएको बताए ।